Anite maauch niishtam,
eshkw ekaa uhchi ihtakuhch chekwaan shaash chii ihtaau Ayimuwin.
Chii wiicheweu Chishemanituu kaye wiya chii aau Chishemanituu an Ayimuwin.
Muush chii ihtaau Chishemanituu an maak Ayimuwin kaa ishinihkaasut shaash chii ihtaau kaye chii wiicheweu Chishemanituuh.
Ayimuwinihch ekut misiwe chekwaan kaa uhchi ushihtaakanuuhch.
Namui chekwaan uhchi ushihtaakanuu ekaa wiya uhchi ushihtaat Ayimuwin.
Wiya e ihtaat uhchipayuu pimaatisiiwiniyuu,
pimaatisiiwinihch maak ekut kaa uhchi waapahtahkwaau awenichii waashtewiniyuu.
An waashtewin chihkaashteu anite wanitipiskusiiwinihch,
wanitipiskusiiwin maak namui chii aashtuweham aniyuu waashtewiniyuu.
Chii ihtaau naapeu Chishemanituu e chii pechi itishahukut John e ishinihkaasut.
Uu maak John chii pechi takushinuu chechii tipaatutahk waashtewiniyuu ekw maak misiwe aweyuu pehtamiyichenh uyuu miywaachimuwiniyuu chechii taapwehtamiyich.
Namayeu maak wiya John uu waashtewin kaa aayimuutech mikw maak wiya chii pechi itishahwaakanuu chechii tipaatutahk waashtewiniyuu.
Uu waashtewin chii pechi takushinuu utah aschiihch misiwe aweyuuh chechii waashtenamuwaat.
Utah aschiihch chii ihtaau Ayimuwin.
Aat wiya e chii ushihtaat uyuu aschiiyuu yaapach namui uhchi chischeyimikuu aweyuu iskutak kaa takushinit.
Kaa takushinit utah aschiihch wiya tipiiwe utiiniimh chii pechi nituwaapameu,
mikw maak namui uhchi aapateyimikuu.
Aniyuu maak aweyuu kaa utinikut kaye kaa taapweyimikut chii miyeu suuhkaatisiiwiniyuu chechii utawaashiimitutaakuyich Chishemanituu.
Aniyuuh maak kaa taapweyimikut uschi pimaatisiyuuh Chishemanituu e ihtaayich uhchi,
namui wii muhch iskweu ekw maak naapeu e ihtaayich uhchi pimaatisiyuuch namui kaye iinuu utiteyihtamuwiniihch uhchi.
Taapwe Chishemanituu e ihtaayich chii uhchi uschi pimaatisiyuuch.
An maak Ayimuwin iinuu chii ishinaakuhaakanuu.
An kaa saakaschineshkaakut chishewaatisiiwiniyuu kaye taapwewiniyuu,
chichii wiichimikunuu utah aschiihch.
Chichii waapamaanuu maak e chisteyihtaakusit mwehch e ishpish chisteyihtaakusiyich Chishemanituuh aniyuuh Uhtaawiih wesh wiya mikw peyakushuu e Ukusiitutaakut Chishemanituu.
John chii wiihtam aweyuu nihaau Jesus e aawiyich.
Eyuu maak chii wiihtam e itwet,
“Chichischisinaawaau aa kaa aayimuumak awen kaa itweyaan,
‘Chika pechi takushinuu eshkw awen etituu e chisteyihtaakusit ishpishaat niya.
Eukw uu Jesus kaa aayimuumak an kaa ihtaat eshkw ekaa uhchi pimaatisiyaan niya.’ ”
Aniyuu e saakaschineshkaakut chishewaatisiiwiniyuu misiwe e tashiihkw naashch taapwe chishaweyimikunuu,
namui maak nihtaa chika uhchi puuniyuu e shaweyimitahkw.
Chishemanituu chii aapachiheu aniyaanaa Moses chechii wiihtamuwaayich iinuuh uwiishuwewinh.
Kaye maak Jesus Christ chii aapachiheu chechii nuukuhtaayich utaapwewin kaye uchishewaatisiiwin.
Namui wiiskaat awen uhchi waapameu Chishemanituu,
mikw aniyuu kaa peyakushiyich Ukusisa kaa saachihaat chii ihtuutaakuu chechii chischeyimaakanuut.